কোভিড ভ্যাকসিনের কারণেই বাড়ছে মৃত্যুর হার? কী বলল AIIMS?

ওয়েব ডেস্ক: কোভিড-১৯ ভ্যাকসিন (Covid-19 Vaccine) নেওয়ার কারণেই কি দেশে মৃত্যুর হার (Death Rate) বাড়ছে? বিগত কয়েকমাসে এই নিয়ে চূড়ান্ত বিতর্ক হয়েছে দেশজুড়ে। এবার এই জল্পনায় ইতি টেনে করোনার টিকা নিয়ে বড় মন্তব্য করল এইমস (AIIMS)। অটোপসি-ভিত্তিক পরীক্ষার পর কোভিড ভ্যাকসিনের সঙ্গে মানুষের আকস্মিক মৃত্যুর কোনও বৈজ্ঞানিক যোগসূত্র নেই বলে জানিয়ে দিল এইমস। রবিবার ইন্ডিয়ান কাউন্সিল অব মেডিক্যাল রিসার্চ (ICMR)-এর ফ্ল্যাগশিপ জার্নালে প্রকাশিত হল এই গবেষণার ফলাফল।

এই সমীক্ষায় ১৮ থেকে ৪৫ বছর বয়সিদের আকস্মিক মৃত্যুর ঘটনাগুলি খতিয়ে দেখা হয়েছে। এর জন্য ভার্বাল অটোপসি, পোস্ট-মর্টেম ইমেজিং, প্রচলিত ময়নাতদন্ত এবং বিস্তারিত হিস্টোপ্যাথোলজিক্যাল পরীক্ষা করা হয় এবং তাঁর ভিত্তিতে গবেষণাও চাআনো হয়। এর ফলাফলে দেখা গিয়েছে, কোভিড টিকা নেওয়া বা না নেওয়ার সঙ্গে আকস্মিক মৃত্যুর কোনও উল্লেখযোগ্য সম্পর্ক নেই। গবেষকদের মতে, অধিকাংশ আকস্মিক মৃত্যু হয়েছে হৃদ্‌রোগজনিত অসুস্থতার কারণেই।

আরও পড়ুন: দিল্লি জুড়ে বিষাক্ত ধুলোর চাদর, জারি GRAP-4

এই সমীক্ষায় আরও বলা হয়েছে, কমবয়সি ও তুলনামূলক বেশি বয়সিদের মধ্যে কোভিড সংক্রমণের ইতিহাস এবং টিকাকরণের হার প্রায় একই ছিল। কোথাও টিকার সঙ্গে আকস্মিক মৃত্যুর কোনও প্রত্যক্ষ বা পরোক্ষ কারণগত সম্পর্ক পাওয়া যায়নি। গবেষকদের দাবি, এই ফলাফল বিশ্বজুড়ে বৈজ্ঞানিক প্রমাণের সঙ্গেও সামঞ্জস্যপূর্ণ। শেষমেশ কোভিড ভ্যাকসিনকে নিরাপদ বলেই দাবি করা হয়েছে এই সমীক্ষায়।